b'\n_START_ARTICLE_\nKalbidi\n_START_PARAGRAPH_\nKalbidi (angle\xc5\xa1ko: Kalbids, italijansko: Kalbiti) so bili muslimanska vladarska dinastija, ki je vladala na Siciliji od leta 948 do 1053._NEWLINE_Sicilija je bila do za\xc4\x8detka 9. stoletja del Biztantinskega cesarstva. Leta 827, ko je bilo cesarstvo sredi te\xc5\xbekih notranjih konfliktov, so se pri Marsali na Siciliji izkrcali Aglabidi, Arabci iz severne Afrike. Vojska, ki ji je poveljeval Asad ibn al-Furat, je \xc5\xa1tela kak\xc5\xa1nih 10.000 mo\xc5\xbe. Leta 831 so zasedli Palermo in ga razglasili za glavno mesto. Sirakuza je padla leta 878, leta 902 pa je padla \xc5\xa1e zadnja bizantinska trdnjava Taormina. Isto\xc4\x8dasno so muslimani vdrli tudi v ju\xc5\xbeno Italijo in v Tarantu in Bariju ustanovili svoj emirate. Med muslimani samimi so bili stalni spori, tako da je Sicilija iz rok Aglabidov kmalu pri\xc5\xa1la pod oblast Fatimidov iz Egipta._NEWLINE_Po uspe\xc5\xa1ni zadu\xc5\xa1itvi enega od uporov je fatimidski kalif za emirja Sicilije imenoval Hasana al-Kalbija (948-964), ki je bil prvi iz dinastije Kalbidov. Fatimidi so imenovali Kalbide za vladarje Sicilije preko svojih zastopnikov \xc5\xa1e preden so leta 969 glavno mesto preselili iz Ifrikije v Kairo. Pohodi v ju\xc5\xbeno Italijo so se pod Kalbidi nadaljevali do konca 10. stoletja, dokler jih ni leta 982 v bitki pri Stilu v bli\xc5\xbeini Krotone v Kalabriji porazila nem\xc5\xa1ka vojska pod poveljstvom Ota II._NEWLINE_Po letu 990, ko je za\xc4\x8del vladati Jusuf al-Kalbi (990-998), je za\xc4\x8dela mo\xc4\x8d emirata upadati. Jusuf je Sicilijo prepustil svojim sinovom in s tem odprl politi\xc4\x8dni prostor za vme\xc5\xa1avanje Ziridov iz Ifrikije. V \xc4\x8dasu vladanja al-Akhala (1017-1037) so se dinasti\xc4\x8dni spori oja\xc4\x8dali, ker se je del dinastije povezal z Bizancem, drugi del pa z Ziridi, noben pa ni bil sposoben utditi svoje oblasti na otoku. V \xc4\x8dasu Hasana al-Samsama (1040-1053) se je otok razdrobil v drobne fevde._NEWLINE_Kalbidi so leta 1053 izumrli, leta 1061 pa so v ju\xc5\xbeno Italijo pri\xc5\xa1li Normani Rogerija I. Sicilskega. Za\xc4\x8delo se je njihovo osvajanje ju\xc5\xbene Italije, ki se je kon\xc4\x8dalo leta 1091. Muslimanom so dovolili ostati in so \xc5\xa1e naprej igrali pomembno vlogo v administraciji, vojski in ekonomiji Normanskega kraljestva vse do 12. stoletja._NEWLINE_V \xc4\x8dasu vladanja Kalbidov je bila Sicilija, predvsem Palermo, pomembno gospodarsko sredi\xc5\xa1\xc4\x8de Sredozemlja. Muslimani so v poljedelstvo prinesli limone, pomaran\xc4\x8de in sladkorni trs, bomba\xc5\xbe in murve za svilarstvo in zgradili namakalne sisteme. Sicilija je postala pomembna povezovalka med Bli\xc5\xbenjim vzhodom, severno Afriko in italijanskimi obmorskimi mestnimi republikami Amalfijem, Piso in Genovo.'